በቅርቡ በይቅርታ ተፈተው የነበሩት አቶ ከበደ ተሠራ እንደገና ታሰሩ
በኢፌዴሪ ፕሬዚዳንት ተሾመ ሙላቱ (ዶ/ር) ፊርማ ይቅርታ ከተደረገላቸው 92 ፍርደኞች መካከል አንዱ የነበሩት ታዋቂው ነጋዴ አቶ ከበደ ተሠራ (ወርልድ ባንክ) ሰኔ 24 ቀን 2009 ዓ.ም. ከእስር የተፈቱ ቢሆንም፣ ዓርብ ሐምሌ 7 ቀን 2009 ዓ.ም. ረፋዱ ላይ እንደገና ታሰሩ፡፡አቶ ከበደ መንግሥት ባደረገላቸው ይቅርታ ለ13 ቀናት ከአዲስ አበባ ማረሚያ ቤት ውጪ ሆነው ከቤተሰቦቻቸው ጋር ቢቆዩም፣ ለጊዜው ግልጽ ባልሆነ ምክንያት ሐምሌ 7 ቀን 2009 ዓ.ም. ረፋድ ላይ በፀጥታ ኃይሎች ተይዘው ወደ ፖሊስ ጣቢያ መወሰዳቸውን ምንጮች አረጋግጠዋል፡፡በዕለቱ የአቶ ከበደ ቤተሰቦች ግራ ተጋብተው በየፖሊስ ጣቢያው ሲፈልጉ ከዋሉ በኋላ፣ ፖሊስ ጣቢያ መታሰራቸውን የፀጥታ ኃይሎች እንደነገሯቸውና በአካልም እንዲያዩዋቸው መደረጉንም ምንጮች ተናግረዋል፡፡አቶ ከበደ በቁጥጥር ሥር የዋሉት በሌላ የወንጀል ተግባር ተጠርጥረው ሳይሆን፣ ከስምንት ዓመታት በፊት ተከሰው ከተፈረደባቸው የ25 ዓመታት የእስር ቅጣት ጋር በተያያዘ መሆኑ ተጠቁሟል፡፡አቶ ከበደ የኢትዮጵያ ገቢዎችና ጉምሩክ ባለሥልጣን በመሠረተባቸው አራጣ ማበደር፣ ታክስ መሰወር፣ ሐሰተኛ ሰነድ ማቅረብና ሕገወጥ የገንዘብ ዝውውር (Money Laundry) ወንጀሎች ጥፋተኛ በመባላቸው፣ 25 ዓመታት እስራትና 300,000 ብር መቀጣታቸውን መዘገባችን ይታወሳል፡፡አቶ ከበደ ላለፉት ስምንት ዓመታት ከሁለት ወር የታሰሩ ቢሆንም፣ በይቅርታ አሰጣጥና አፈጻጸም ሥነ ሥርዓት መሠረት ከተፈረደባቸውን 25 ዓመት ግማሹን አለመታሰራቸው በመታወቁ ወደ እስር ሊመለሱ መቻሉን ለጉዳዩ ቅርበት ያላቸው ምንጮች አስረድተዋል፡፡የይቅርታ ጥያቄዎችን የሚመረምርና ለፕሬዚዳንቱ የውሳኔ ሐሳብ የሚያቀርብ አሥር አባላት ያሉት፣ ተጠሪነቱ ለአገሪቱ ፕሬዚዳንት የሆነ ቦርድ በአዋጅ ቁጥር 840/2006 ተቋቁማል፡፡ ፍርደኞች የሚያቀርቡትን የይቅርታ ጥያቄ በአዋጁ በተቀመጠው መሥፈርት መሠረት ማሟላቱን መርምሮና አጣርቶ የሚያቀርብ ነው፡፡ ቦርዱ በስህተት ይሁን ወይም በሌላ ምክንያት አቶ ከበደን ከሌሎች ይቅርታ ጠያቂዎች ጋር ለፕሬዚዳንቱ በማቅረቡ ምክንያት የፕሬዚዳንቱን ይቅርታ ያገኙ ቢሆንም፣ ከእስር ነፃ የሆኑበት ጊዜ ከ13 ቀናት ሊያልፍ እንዳልቻለ ምንጮች ጠቁመዋል፡፡አቶ ከበደ ሐምሌ 8 ቀን 2009 ዓ.ም. ወደ ማረሚያ ቤት ተመልሰው በእስር ላይ መሆናቸው ተገልጿል፡፡ ቦርዱ በምን ሁኔታ ከሌሎች ፍርደኞች ጋር በመቀላቀል ለፕሬዚዳንቱ ሊያቀርብ እንደቻለ ማብራሪያ እንዲሰጥ መጠየቁን ምንጮች ጠቁመዋል፡፡አቶ ከበደ በአሁኑ ጊዜ ዕድሜያቸው ከ70 ዓመት በላይ ነው፡፡ ተመሥርቶባቸው በነበረው ክስ ጥፋተኛ ሆነው በመገኘታቸው በሚሊዮን የሚቆጠር ገንዘብ ተወርሶባቸዋል፡፡ አራት ኪሎ ቱሪስት ሆቴል አጠገብ የተገነባ ባለ ስምንት ፎቅ ጅምር ሕንፃ ተወርሶ በሐራጅ ለጨረታ ቀርቦ ንብ ኢንተርናሽናል ባንክ በ680 ሚሊዮን ብር ሰኔ 23 ቀን 2009 ዓ.ም. ማሸነፉን መዘገባችን ይታወሳል፡፡አቶ ከበደ ስለተፈቱበት ሁኔታ ማብራሪያ ለማግኘት የይቅርታ ቦርዱን ለመጠየቅ ጥረት ቢደረግም፣ የቦርዱ ጽሕፈት ቤት ኃላፊ ‹‹እረፍት ላይ ናቸው›› በመባሉ አልተሳካም፡፡ የማረሚያ ቤት አስተዳደር ስለጉዳዩ የሚያውቀው ነገር እንደሌለ ገልጿል፡፡ 